NODYN ESBONIADOL
(Nid yw’r nodyn hwn yn rhan o’r Rheoliadau)
Mae’r Rheoliadau hyn yn rhagnodi gofynion sy’n ymwneud â maint a chyfansoddiad pwyllgorau ac is-bwyllgorau awdurdodau cynllunio lleol perthnasol yng Nghymru sy’n cyflawni swyddogaeth berthnasol.
“Awdurdodau cynllunio lleol perthnasol” yw cynghorau sir neu gynghorau bwrdeistref sirol, byrddau cydgynllunio ac Awdurdodau Parciau Cenedlaethol. “Swyddogaeth berthnasol” yw swyddogaeth sy’n arferadwy gan awdurdod cynllunio lleol perthnasol mewn perthynas â chais o dan Ddeddf Cynllunio Gwlad a Thref 1990 (gweler adran 319ZD o’r Ddeddf honno).
Y gofynion yw bod pwyllgorau ac is-bwyllgorau awdurdodau cynllunio lleol perthnasol i gynnwys dim llai nag 11 o aelodau a dim mwy nag 21 o aelodau o’r awdurdod. Mewn perthynas â wardiau amlaelod, un aelod o’r ward yn unig sy’n gymwys i gael ei benodi i bwyllgor neu is-bwyllgor. Nid yw’r cyfyngiad ar benodi un aelod yn unig yn gymwys pan fo awdurdod cynllunio lleol yn cynnwys wardiau amlaelod yn unig.
Lluniwyd asesiad effaith rheoleiddiol mewn perthynas â’r Rheoliadau hyn. Gellir cael copi gan Lywodraeth Cymru ym Mharc Cathays, Caerdydd, CF10 3NQ ac ar wefan Llywodraeth Cymru yn www.llyw.cymru.